《有鸟一首赠袁尚志》
明代·刘基

有鸟有鸟，薄言缴之。
君子至止，何以乐之。
有酒湑湑，亦盈于觞。
明月照帷，清风满堂。
我酒既旨，我仪有秩。
言念君子，温如其日。
有鸟有鸟，载好其音。
君子之洽，如瑟如琴。
有棐有翼，有劝有饬。
古训是式，大猷是力。
有栗者璧，瑕则磨之。
有紑者丝，色以讹之。
如彼织纴，君子维经。
如彼锋刃，君子为硎。
无为夸毗，无为戚施。
伊我之偾，亦子之痍。
此令朋友，交相为助。
匪中式孚，俾好作恶。
有酒在觞，有琴在堂。
酌言鼓之，心焉孔臧。
有鸟有鸟，载翔载飞。
岂弟君子，式昭令仪。
业不厌修，学不厌多。
既酌以酒，复相以歌。

作者简介：刘基（1311年7月1日－1375年5月16日）字伯温，谥曰文成，元末明初杰出的军事谋略家、政治家、文学家和思想家，明朝开国元勋，汉族，浙江文成南田（原属青田）人，故时人称他刘青田，明洪武三年（1370）封诚意伯，人们又称他刘诚意。武宗正德九年追赠太师，谥号文成，后人又称他刘文成、文成公。他以神机妙算、运筹帷幄著称于世。刘伯温是中国古代的一位传奇人物，至今在中国大陆、港澳台乃至东南亚、日韩等地仍有广泛深厚的民间影响力。